[pic] | COMISIA COMUNITĂŢILOR EUROPENE |

Bruxelles, 16.12.2008

COM(2008) 887 final

2008/0263 (COD)

Propunere de

DIRECTIVĂ A PARLAMENTULUI EUROPEAN Ș I A CONSILIULUI

de instituire a cadrului pentru implementarea sistemelor de transport inteligente în domeniul transportului rutier şi pentru interfeţele cu alte moduri de transport {SEC(2008) 3083} {SEC(2008) 3084}

(prezentată de Comisie)

EXPUNERE DE MOTIVE

1. Contextul propunerii

- Motivele şi obiectivele propunerii

Din revizuirea intermediară a Cărţii albe a Comisiei Europene privind politica în domeniul transporturilor reiese că inovarea va juca un rol primordial în efortul de creştere a sustenabilităţii transportului rutier (siguranţă, eficacitate, caracter ecologic şi continuitate), în special prin aplicarea tehnologiilor informaţiei şi comunicaţiilor, şi anume a sistemelor de transport inteligente (STI).

Cu toate acestea, adoptarea soluţiilor care implică STI în domeniul transportului rutier a fost mai lentă decât se anticipase, iar implementarea serviciilor rămâne în general fragmentară. Această situaţie a dus la un mozaic de soluţii naţionale, regionale şi locale între care nu există o armonizare clară, ceea ce pune în pericol integritatea pieţei unice. În consecinţă, STI sunt utilizate într-un mod ineficient, astfel că nu pot contribui efectiv la îndeplinirea obiectivelor politicii în domeniul transporturilor şi la soluţionarea provocărilor din ce în ce mai mari cu care se confruntă transportul rutier.

Obiectivul general al prezentei propuneri este instituirea unui cadru pentru accelerarea şi coordonarea implementării şi utilizării sistemelor de transport inteligente aplicate în domeniul transportului rutier, inclusiv a interfeţelor cu alte moduri de transport pentru a favoriza dezvoltarea, în Uniunea Europeană, a unui transport de mărfuri şi de pasageri mai eficient, mai ecologic şi mai sigur. Printre obiectivele specifice se numără creşterea interoperabilităţii sistemelor, asigurarea unui acces continuu, promovarea continuităţii serviciilor şi crearea unui mecanism eficient de cooperare între toate părţile interesate. Potrivit principiului subsidiarităţii, o directivă (cadru) este considerată cel mai adecvat instrument pentru atingerea obiectivelor propuse. Normele tehnice de implementare, şi anume procedurile şi specificaţiile, vor fi însă adoptate de Comisie, asistată de un comitet format din reprezentanţi ai statelor membre. Fără a aduce atingere rolului acestui comitet, Comisia va crea un grup consultativ european pentru STI care va reuni reprezentanţi ai părţilor interesate din domeniul STI şi care va oferi consultanţă Comisiei cu privire la aspectele comerciale şi tehnice ale implementării şi dezvoltării STI în Uniunea Europeană.

- Contextul general

Congestionarea din ce în ce mai puternică a sistemului nostru de transport (se estimează că, până în 2020, transportul rutier de mărfuri va creşte cu 55%, iar cel de călători cu 36%), consumul aferent de energie şi efectele negative asupra mediului (emisiile de CO2 provenite din transporturi vor creşte cu încă 15% până în 2020) impun adoptarea unei abordări inovatoare care să răspundă necesităţilor şi cerinţelor din ce în ce mai mari din domeniul transportului şi al mobilităţii. Măsurile tradiţionale precum extinderea reţelelor de transport existente nu vor mai fi suficiente şi vor trebui găsite soluţii noi.

Comisia a acordat în trecut un sprijin considerabil pentru lucrările de cercetare şi dezvoltare în domeniul STI rutiere, iar rezultatele cercetării au fost aplicate pentru prima dată prin proiectele euro-regionale de implementare a STI finanţate în cadrul programului Reţeaua transeuropeană de transport.

Una dintre principalele propuneri din cadrul iniţiativei i2010 este iniţiativa „Vehicule inteligente”, care are drept obiectiv reducerea accidentelor rutiere, a ambuteiajelor şi a blocajelor, precum şi reducerea consumului de carburant şi a emisiilor de CO2. Sistemul de control electronic al stabilităţii (ESC) reduce numărul de accidente ajutând şoferii să păstreze controlul autovehiculului în caz de derapaj, iar sistemul e-call utilizează o cutie neagră instalată la bordul autovehiculelor care transmite, pe suport radio, serviciilor de urgenţă locale informaţii despre declanşarea airbagurilor şi a senzorilor de impact, precum şi coordonatele pentru localizarea autovehiculului.

- Dispoziţii în vigoare în domeniul propunerii

Prezenta propunere are ca obiect aplicaţiile şi serviciile STI aferente transportului rutier, inclusiv interfeţele acestora cu alte moduri de transport. Printre iniţiativele similare care vizează alte moduri de transport se numără programul de cercetare privind managementul traficului aerian în cerul unic european ( Single European Sky ATM Research , SESAR) pentru transportul aerian, Sistemul european de management al traficului feroviar (ERTMS) pentru transportul feroviar şi Serviciile de informaţii fluviale (RIS) pentru transportul pe căile navigabile interioare. Sectorul transportului maritim a introdus deja SafeSeaNet şi sistemul de informare şi monitorizare a traficului navelor (VTMIS) şi face progrese în direcţia introducerii unui sistem automat de identificare a navelor (AIS) şi a unui sistem de identificare şi urmărire a navelor la distanţă mare (LRIT).

În domeniul transportului rutier există de asemenea o serie de dispoziţii, mai concret Directiva 2004/52/CE privind sistemele de taxare rutieră electronică, Regulamentul (CEE) nr. 3821/85 privind aparatura de înregistrare în transportul rutier şi Directiva 2007/46/CE de stabilire a unui cadru pentru omologarea autovehiculelor şi remorcilor acestora, precum şi a sistemelor, componentelor şi unităţilor tehnice separate destinate vehiculelor respective. Se va asigura o coerenţă clară cu lucrările comitetelor pertinente.

- Coerenţa cu celelalte politici şi obiective ale Uniunii

Propunerea va contribui la realizarea mai multor obiective (microeconomice) ale strategiei de la Lisabona pentru creştere şi locuri de muncă. Ea va contribui în principal la realizarea obiectivului de a facilita propagarea şi utilizarea eficientă a STI. De asemenea, ea va sprijini realizarea următoarelor obiective:

- facilitarea tuturor tipurilor de inovare: transferul transfrontalier de cunoştinţe referitoare la implementarea eficientă a STI;

- extinderea, îmbunătăţirea şi conectarea infrastructurii europene şi finalizarea proiectelor transfrontaliere prioritare: evaluarea oportunităţii unor sisteme adecvate de tarificare pentru utilizarea infrastructurii;

- încurajarea exploatării sustenabile a resurselor şi consolidarea sinergiilor între protecţia mediului şi creştere, în special promovând dezvoltarea unor mijloace de internalizare a costurilor externe;

- creşterea şi îmbunătăţirea investiţiilor în cercetare şi dezvoltare, în special din partea sectorului privat: îmbunătăţirea condiţiilor generale pentru exploatarea soluţiilor STI inovatoare.

Cu ocazia revizuirii Cărţii albe privind politica în domeniul transporturilor din 2006, Comisia a identificat congestionarea traficului, securitatea energetică şi schimbările climatice ca fiind principalele provocări cu care se confruntă Uniunea Europeană în domeniul transporturilor. Această revizuire a avut ca rezultat noi orientări în materie de eficienţă, inovare, logistică şi ecologizare a transporturilor, care concordă cu obiectivele principale ale strategiei de la Lisabona .

Comunicarea privind ecologizarea transporturilor , adoptată de Comisie în iulie 2008 [COM 2008(433)] prevede la capitolul 4 un plan de acţiune privind sistemele inteligente pentru transportul rutier , însoţit de o iniţiativă legislativă care stabileşte o abordare comună pentru a promova pătrunderea pe piaţă şi utilizarea tehnologiilor existente. În plus, utilizarea mai eficientă a infrastructurii existente va însemna reducerea infrastructurii noi necesare, ceea ce va evita fragmentarea habitatelor şi impermeabilizarea solului.

Prezenta propunere se încadrează, de asemenea, în strategia UE de dezvoltare durabilă , întrucât abordează o serie de chestiuni majore identificate în cadrul revizuirii din 2005 ca fiind printre cele care necesită un impuls mai puternic. Legătura principală dintre aceste chestiuni este obiectivul de a creşte sustenabilitatea transporturilor, de exemplu îmbunătăţind gestionarea cererii de transporturi şi contribuind la realizarea obiectivului de siguranţă rutieră de reducere la jumătate a numărului accidentelor rutiere mortale până în 2010 (faţă de anul 2000). Printre celelalte aspecte care vor fi tratate indirect se numără şi reducerea consumului de energie din UE, care va duce la limitarea efectelor schimbărilor climatice.

În plus, propunerea sprijină implementarea Regulamentului (CE) nr. 1/2005 privind protecţia animalelor în timpul transportului şi al operaţiunilor conexe (sisteme de navigaţie).

2. Consultarea părţilor interesate și evaluarea impactului

- Consultarea părţilor interesate

Metodele de consultare, principalele sectoare vizate şi profilul general al respondenţilor

Între noiembrie 2007 şi sfârşitul lunii ianuarie 2008 au fost organizate treisprezece întrevederi cu experţi la nivel înalt şi cu personalităţi reprezentând organizaţii ale părţilor interesate din sectorul public şi cel privat. Aceste întrevederi au dus la o listă iniţială de observaţii privind factorii care împiedică implementarea şi penetrarea pe piaţă la scară mai largă a STI. Au fost inventariate, de asemenea, şi acţiunile care ar putea fi întreprinse pentru a accelera introducerea STI.

Pentru dezbaterea şi consolidarea acestor constatări au fost organizate două ateliere publice (la 22 februarie 2008 şi la 26 martie 2008), la care au participat peste 200 de persoane. Ele au fost completate de o sesiune a forumului eSafety, organizată la Ljubljana la 25 aprilie 2008.

În perioada 29.2.2008 – 31.3.2008 s-a desfăşurat pe internet o consultare deschisă. Rezultatele sunt disponibile la adresa http://ec.europa.eu/transport/road/consultations/its_en.htm.

În fine, delegaţii statelor membre au discutat cu privire la fundamentul acţiunilor specifice propuse în cadrul unei întruniri care a avut loc la Bruxelles la data de 26 mai 2008.

Sinteza răspunsurilor şi modul în care acestea au fost luate în considerare

Întrevederile au dus la următoarele concluzii:

- Penetrarea pe piaţă: implementarea STI trebuie accelerată, în special în domeniul transportului urban şi de marfă. Aceasta ar trebui să constituie un obiectiv strategic şi să aibă ca scop utilizarea mai largă a capacităţii infrastructurii existente, sporind în acelaşi timp eficienţa şi nivelul de siguranţă al operaţiunilor de transport.

- Cerinţe de implementare: pentru a permite continuitatea serviciilor dincolo de frontiere este necesară încheierea unui acord la nivel european cu privire la interoperabilitatea aplicaţiilor şi a serviciilor. Acest acord trebuie să includă armonizarea şi, dacă este cazul, standardizarea normelor şi a procedurilor aplicabile colectării şi procesării datelor.

- Strategia de implementare: implementarea şi integrarea la scară largă a serviciilor de la bordul autovehiculelor (cum sunt alarma de depăşire a vitezei, eCall, informaţiile din trafic în timp real) necesită o strategie globală şi acţiuni concertate sprijinite de principalele părţi interesate din sector, din cadrul autorităţilor rutiere şi al operatorilor de reţele.

- Coordonarea părţilor interesate: un grup coordonator transsectorial care să reunească toţi participanţii majori – dezvoltatorii de aplicaţii, întreprinderile din sector şi autorităţile publice - este necesar pentru a transpune intenţiile în fapte.

Aceste concluzii au fost aprobate şi pe alocuri completate de rezultatele atelierelor, după cum urmează:

- Strategia de implementare: aceasta ar trebui să ia forma unei foi de parcurs detaliate care să indice cu claritate acţiunile propuse şi responsabilităţile diverselor părţi implicate – Comisia, autorităţile publice, întreprinderile din sector etc. Dacă este necesar, acţiunile ar trebui sprijinite de o bază legală adecvată. În ceea ce priveşte aplicaţiile şi serviciile specifice, următoarele aspecte au fost considerate pertinente:

- Interacţiunea om-maşină (HMI): din raţiuni de siguranţă, sunt necesare platforme şi interfeţe standardizate.

- Sistemele de siguranţă a vehiculelor: sistemele cooperative (cu ajutorul cărora vehiculele şi infrastructurile interacţionează prin intermediul comunicaţiilor mobile) necesită instalarea sincronizată în vehicule şi în cadrul infrastructurii.

- eCall : nu ar trebui introdus ca aplicaţie de sine stătătoare.

- Plata electronică: implementarea la nivel naţional şi transfrontalier a sistemelor de taxare rutieră electronică este considerată importantă pentru a garanta facturarea echitabilă a tuturor utilizatorilor transportului comercial.

- Managementul traficului: complexitatea operaţiunilor de management al traficului rutier, care include atât mijloacele publice, cât şi cele private de transport rutier, precum şi interfeţele lor cu alte moduri de transport, impune adoptarea unor strategii de management şi control mai cuprinzătoare şi bazate pe sisteme. Existenţa unei vaste platforme pentru schimbul de informaţii între părţile implicate – operatori de reţele şi de servicii, autorităţi rutiere, autorităţi regionale sau locale – este considerată crucială pentru îndeplinirea unui obiectiv atât de ambiţios.

- Consultare şi coordonare pentru foaia de parcurs: deşi o structură de coordonare europeană este în mod evident necesară, aceasta nu ar trebui să se suprapună cu organismele similare existente, cum sunt forumul eSafety, ERTICO etc.

- Studii comerciale: realizarea de studii comerciale pentru a defini clar cooperarea dintre sectorul public şi cel privat în ceea ce priveşte aplicaţiile şi serviciile STI este considerată o prioritate.

Toate aceste elemente şi contribuţii au fost luate în considerare în mod corespunzător în acţiunile care urmează (conform planului de acţiune privind STI).

- Obţinerea şi utilizarea expertizei

Domenii ştiinţifice/de expertiză vizate

Sistemele de transport inteligente

Metodologia utilizată

Întrevederi şi ateliere cu părţile interesate, reuniuni cu experţi din statele membre, un studiu pregătitor pentru evaluarea impactului în legătură cu planul de acţiune al Comisiei Europene privind STI.

Principalele organizaţii consultate/principalii experţi consultaţi

Consultanţi principali de la COWI-ECORYS şi de la Ankerbold Consulting au participat la elaborarea studiului pregătitor pentru evaluarea impactului şi respectiv la desfăşurarea întrevederilor cu părţile interesate.

Între noiembrie 2007 şi ianuarie 2008 au fost organizate treisprezece întrevederi cu experţi la nivel înalt şi cu reprezentanţi ai următoarelor părţi interesate: ministere naţionale ale transporturilor, agenţii guvernamentale de dezvoltare şi implementare a STI, autorităţi municipale, o organizaţie internaţională pe bază de adeziune care reuneşte parteneri pentru dezvoltarea de servicii STI, operatori ai terminalelor de plată a taxei rutiere, un furnizor de servicii de informaţii bazate pe STI, o organizaţie pe bază de adeziune care reprezintă industria transportului rutier greu, reprezentanţi ai direcţiilor autorităţilor rutiere naţionale, un operator de telecomunicaţii mobile, un furnizor de componente electronice pentru industria constructoare de automobile şi camioane.

Pentru consolidarea rezultatelor acestor întrevederi au fost organizate două ateliere, la 22 februarie şi la 26 martie 2008, la care au participat în total peste 200 de persoane. Ele au fost completate de o reuniune dedicată a forumului eSafety[1], organizată la Ljubljana la 25 aprilie 2008.

În fine, delegaţii statelor membre au discutat cu privire la fundamentul acţiunilor specifice prezentate în cadrul unei întruniri care a avut loc la Bruxelles la data de 26 mai 2008.

Sinteza avizelor primite şi luate în considerare

Pentru implementarea mai rapidă şi mai coordonată a STI pentru transportul rutier în Europa este necesară instituirea unei structuri vaste de coordonare şi a unui forum oficial la care să participe toate părţile interesate şi în cadrul căruia autorităţile publice şi actorii comerciali să se reunească pentru a discuta despre activităţile consensuale care pot promova colaborarea între sectorul public şi cel privat. În cazurile în care nu s-au instituit încă platforme adecvate acestui scop, se recomandă organizarea de „mese rotunde” pentru atingerea consensului. Este necesară o structură de administrare a STI, care să conţină o ierarhie de grupuri pentru obţinerea consensului şi pentru coordonarea implementării STI la nivel local/regional, naţional şi european.

Mijloacele utilizate pentru a pune concluziile experţilor la dispoziţia publicului

Un rezumat al rezultatelor primei runde de consultare a părţilor interesate este disponibilă la adresa:

http://ec.europa.eu/transport/road/consultations/its_en.htm.

- Evaluarea impactului

Evaluarea impactului a luat în considerare trei opţiuni strategice:

Opţiunea A: Nicio acţiune nouă suplimentară

Această opţiune ia în considerare acţiunile desfăşurate în prezent de Comisie, de exemplu lucrările specifice de cercetare, iniţiativa „Vehicule inteligente” (cercetare, armonizare tehnică şi sensibilizare), acţiuni de sprijinire a implementării (EasyWay, CIVITAS), măsuri izolate de standardizare şi consultarea părţilor interesate. Serviciile Comisiei vor continua să acorde sprijin financiar pentru cercetare şi dezvoltare, acorduri voluntare, mandate specifice de standardizare şi lucrări de reglementare (limitate), însă există un nivel scăzut de coordonare între sectorul public şi cel privat şi între statele membre.

Continuarea acestei abordări va avea în final ca rezultat menţinerea fragmentării actuale a aplicaţiilor şi serviciilor STI în afara graniţelor, ceea ce va duce la implementarea neechilibrată şi lipsa de continuitate a serviciilor STI în interiorul Uniunii.

Opţiunea B: Soluţionarea problemelor punând accentul pe coordonare şi sinergii

Opţiunea B se va concentra asupra următoarelor acţiuni prioritare principale:

1. definirea unei platforme funcţionale deschise la bordul vehiculului care să permită utilizarea multiplă a componentelor cheie (tehnologii de comunicare, poziţionare, putere de procesare şi interfaţă om-maşină);

2. crearea unui grup la nivel înalt în cadrul căruia părţile interesate din domeniul STI să facă schimb de informaţii, să stabilească o viziune generală, să elaboreze linii directoare pe tema implementării STI şi să ofere consultanţă Comisiei;

3. definirea unui cadru pentru optimizarea utilizării datelor rutiere şi din trafic ;

4. crearea unui cadru pentru continuitatea serviciilor STI (de exemplu interfeţe între transportul interurban şi cel urban);

5. soluţionarea problemelor legate de securitatea şi protecţia datelor, de confidenţialitate şi de responsabilitate .

În cadrul acestei opţiuni, aspectele orizontale care afectează indirect adoptarea STI vor fi abordate acordându-se o atenţie deosebită creşterii concertării între toate părţile interesate. Se preconizează că o coordonare „de sus în jos” ( top-down ) va fi constructivă şi eficientă şi va avea ca rezultat acţiuni sincronizate care vor permite serviciilor STI individuale să pătrundă pe piaţă într-un mod mai armonizat şi mai susţinut decât în scenariul de referinţă A.

Opţiunea B va utiliza instrumentele de care dispun serviciile Comisiei pentru sprijinirea cererilor comune de standardizare şi identificarea şi clasificarea în funcţie de prioritate a cerinţelor în materie de sprijin financiar sau lucrări legislative.

Opţiunea B+: Opţiunea B însoţită de o directivă şi o procedură de comitologie.

Opţiunea B+ se bazează pe aceleaşi măsuri ca opţiunea B, dar formalizează aspectul cooperării şi al coordonării. Grupul la nivel înalt pentru STI ar fi înlocuit de

6. un comitet european pentru STI , constituit din reprezentanţi ai statelor membre, care să asiste Comisia pentru adoptarea de măsuri specifice în domenii determinate (corespunzând măsurilor de sprijin fundamentale din opţiunea B) printr-o procedură de comitologie şi

7. un grup consultativ pentru STI compus din reprezentanţi la nivel înalt din diferite sectoare implicate (şi anume furnizori de servicii STI, asociaţii ale utilizatorilor, operatori de transport şi de instalaţii, industria de prelucrare, parteneri sociali, asociaţii profesionale existente etc.), care să ofere consultanţă Comisiei cu privire la aspectele comerciale şi tehnice şi să discute cu privire la cerinţele şi priorităţile furnizorilor şi ale utilizatorilor.

Comisia, asistată de Comitetul european pentru STI

- ar decide, în limitele mandatului său şi dacă este cazul, cu privire la acţiuni specifice pentru:

- stabilirea procedurilor şi a specificaţiilor, în special pentru accelerarea implementării şi a utilizării datelor din trafic şi de călătorie, managementul traficului rutier european, continuitatea serviciilor STI pentru mărfuri şi pasageri, siguranţa şi securitatea rutieră, definirea unei platforme deschise la bordul vehiculului pentru servicii STI, în special prin intermediul unui proces de standardizare (CEN/CENELEC/ETSI);

- omologarea echipamentelor şi a programelor informatice STI pentru infrastructura rutieră care nu intră sub incidenţa Directivelor 2002/24/CE, 2003/37/CE şi 2007/46/CE[2];

- ar face schimb de informaţii cu statele membre.

Adoptarea unei legislaţii secundare prin procedura de comitologie ar permite Comisiei să stabilească o coordonare efectivă între părţile interesate pentru a elimina blocajele şi obstacolele existente.

Principalele diferenţe dintre opţiunea B şi opţiunea B+ sunt adoptarea unei directive care să instituie obligaţii în sarcina statelor membre în principalele domenii prioritare definite în opţiunea B şi înlocuirea grupului la nivel înalt de către Comitetul european pentru STI, care să asiste Comisia prin procedura de comitologie. Ţinând cont de impactul direct (stimularea adoptării STI) şi de cel indirect (sprijin pentru elaborarea politicilor economică, sociale şi de mediu), opţiunea preferată este opţiunea B+ , întrucât ea va avea un impact mai puternic decât celelalte opţiuni, în special în ceea ce priveşte cooperarea şi posibilitatea încheierii mai rapide a unor acorduri asupra unor chestiuni concrete care împiedică implementarea STI pe teritoriul Europei. Efectele pozitive preconizate asupra congestiei traficului, a siguranţei rutiere şi a emisiilor se vor materializa astfel mai curând.

3. Elementele juridice ale propunerii

- Rezumatul acţiunii propuse

Planul propus de acţiune privind STI evidenţiază domeniile prioritare pentru accelerarea implementării coordonate a aplicaţiilor şi serviciilor STI în Uniunea Europeană.

Propunerea de directivă prevede un cadru pentru implementarea acestui plan de acţiune privind STI. Obligaţiile impuse statelor membre prin directivă vor fi sprijinite de Comisie, care va stabili, prin procedura de comitologie, specificaţii comune având ca scop implementarea coordonată la nivelul UE de STI interoperabile. Comisia va fi asistată pentru realizarea acestor lucrări de Comitetul european pentru STI. Acest comitet va constitui de asemenea cadrul pentru realizarea schimbului de informaţii cu statele membre.

Fără a aduce atingere rolului acestui comitet, Comisia va crea un grup consultativ pentru STI care va reuni conducători la nivel înalt reprezentând părţile interesate din domeniile principale (furnizori de servicii STI, asociaţii ale utilizatorilor, operatori de transport şi de instalaţii, industria de prelucrare, parteneri sociali, asociaţii profesionale) şi care va oferi consultanţă Comisiei cu privire la aspectele comerciale şi tehnice ale implementării şi utilizării STI în Uniunea Europeană. Grupul consultativ pentru STI va colecta şi compila contribuţiile entităţilor existente, cum sunt forumul eSafety, ERTRAC etc.

- Temeiul juridic

Articolul 71 alineatul (1) din Tratatul de instituire a Comunităţii Europene

- Principiul subsidiarităţii

Principiul subsidiarităţii se aplică, întrucât propunerea nu este de competenţa exclusivă a Comunităţii.

Propunerea respectă principiul subsidiarităţii deoarece tratează aspecte transnaţionale care nu pot fi reglementate într-un mod satisfăcător de statele membre, de exemplu interoperabilitatea echipamentelor şi instituirea unei pieţe interne pentru servicii STI. În primul rând, acţiunea se referă în principal la o implementare la nivel transnaţional pentru crearea de servicii europene şi/sau transfrontaliere armonizate de informaţii din trafic şi de călătorie şi de management al traficului. În al doilea rând, în absenţa unor măsuri suplimentare luate la nivelul Uniunii, statele membre ar continua să dezvolte şi să implementeze soluţii individuale, ceea ce ar putea crea un spectru tehnologic fragmentat, care la rândul său ar pune în pericol armonizarea şi standardizarea viitoare sau ar duce la procese de durată în ceea ce priveşte interoperabilitatea (aşa cum o demonstrează serviciul european de taxare rutieră electronică). O nouă deteriorare a situaţiei traficului rutier (accidente, congestie, discontinuitate la nivel transfrontalier) contravine cerinţelor tratatului (în special ale articolului 70, „politica comună în domeniul transporturilor” şi ale articolului 154, „favorizarea interconectării şi interoperabilităţii reţelelor naţionale”). În al treilea rând, o acţiune la nivel comunitar se impune şi ar prezenta avantaje clare datorită efectelor pe care le-ar avea (de exemplu, norme comune privind responsabilitatea sau privind securitatea şi confidenţialitatea datelor) sau datorită anvergurii (de exemplu, reducerea costurilor aplicaţiilor STI datorită unor specificaţii comune care ar permite economii de scară). Prin urmare, obiectivul acţiunii propuse poate fi realizat numai la nivel comunitar, pe baza unui act juridic comunitar.

- Principiul proporţionalităţii

Propunerea respectă principiul proporţionalităţii din următoarele motive:

Adoptarea tuturor specificaţiilor necesare de către Consiliu şi Parlamentul European pe bază individuală nu ar fi practică şi ar lua mult timp. Implicarea Comisiei se limitează la minimul cerut pentru realizarea obiectivelor propunerii şi nu depăşeşte ceea ce este necesar în acest sens. Ea se limitează, pentru a sprijini statele membre, la definirea, cu ajutorul Comitetului european pentru STI, a procedurilor şi specificaţiilor în domenii prioritare bine definite care necesită o abordare supranaţională. Dacă nu i s-ar conferi aceste prerogative, aceasta ar pune în pericol implementarea integrată şi coordonată în Uniunea Europeană a STI interoperabile în transportul rutier şi a interfeţelor acestora cu alte moduri de transport. Propunerea respectă principiul proporţionalităţii.

Sarcina financiară şi administrativă pe care o implică prezenta propunere este limitată la cheltuielile de deplasare pentru reuniunile comitetului şi ale grupului consultativ.

- Alegerea instrumentelor

Instrument propus: directivă.

Alte instrumente nu ar fi adecvate din următoarele motive:

Strategia de autoreglementare abordată până în prezent de către sectorul economic nu este suficientă, astfel că se impune adoptarea de dispoziţii obligatorii la nivel european.

Un regulament ar fi excesiv de constrângător, dat fiind că o mare parte dintre acţiunile necesare pentru implementarea la nivel optim a STI pot varia de la o ţară la alta. Pe de altă parte, adoptarea unor măsuri fără caracter normativ, cum ar fi recomandări şi sprijin pentru coordonare, nu ar duce direct la o implementare şi utilizare mai rapidă şi mai coordonată a sistemelor de transport inteligente aplicate la transportul rutier, inclusiv a interfeţelor acestora cu alte moduri de transport.

Utilizatorii şi producătorii de hardware şi software au nevoie de un anumit nivel de „securitate” în ceea ce priveşte serviciile furnizate şi echipamentele aferente necesare pentru livrarea sau consumul acestora.

Prin urmare, este nevoie de un cadru juridic la nivel european, iar o directivă va permite statelor membre să adapteze acest cadru instituit şi convenit de comun acord la necesităţile lor specifice.

Directiva este cel mai adecvat instrument, deoarece obligaţiile impuse statelor membre recunosc diferitele niveluri de utilizare şi implementare a STI, permiţându-le acestora să se concentreze asupra priorităţilor de implementare şi lăsând în acelaşi timp Comisiei puterea şi responsabilitatea de a defini, în cadrul Comitetului european pentru STI, detaliile tehnice (procedurile şi specificaţiile) de implementare a directivei.

4. Implicaţiile bugetare

Rambursarea cheltuielilor de deplasare (Comitetul european pentru STI şi grupul consultativ – 4 reuniuni anuale fiecare): 122 200,00 €

5. Informaţii suplimentare

- Spaţiul Economic European

Actul propus are relevanţă pentru SEE şi, prin urmare, trebuie extins la Spaţiul Economic European.

2008/0263 (COD)

Propunere de

DIRECTIVĂ A PARLAMENTULUI EUROPEAN ȘI A CONSILIULUI

de instituire a cadrului pentru implementarea sistemelor de transport inteligente în domeniul transportului rutier şi pentru interfeţele cu alte moduri de transport

PARLAMENTUL EUROPEAN ȘI CONSILIUL UNIUNII EUROPENE,

având în vedere Tratatul de instituire a Comunităţii Europene, în special articolul 71 alineatul (1),

având în vedere propunerea Comisiei[3],

având în vedere avizul Comitetului Economic şi Social European[4],

având în vedere avizul Comitetului Regiunilor[5],

hotărând în conformitate cu procedura stabilită la articolul 251 din tratat,

întrucât:

(1) Dezvoltarea transportului rutier, asociată creşterii economiei europene şi cerinţelor cetăţenilor în domeniul mobilităţii, reprezintă o cauză principală a creşterii congestiei traficului rutier şi a consumului de energie şi creează probleme sociale şi de mediu.

(2) Răspunsul la aceste provocări majore nu se poate limita la măsurile tradiţionale, care cuprind în principal extinderea infrastructurii existente de transport rutier. Inovarea va avea un rol important de jucat în definirea soluţiilor adecvate pentru Comunitate.

(3) Aplicarea tehnologiilor informaţiei şi comunicaţiilor în sectorul transportului rutier şi la interfeţele acestuia cu alte moduri de transport va avea o contribuţie semnificativă la îmbunătăţirea performanţei de mediu, a eficienţei, inclusiv a eficienţei energetice, a siguranţei şi securităţii transportului rutier, precum şi a mobilităţii pasagerilor şi mărfurilor, asigurând în acelaşi timp funcţionarea pieţei interne şi creşterea nivelului competitivităţii şi a nivelului de ocupare a forţei de muncă.

(4) Progresele înregistrate în aplicarea tehnologiilor informaţiei şi comunicaţiilor la alte moduri de transport ar trebui să se reflecte în prezent în evoluţia sectorului transportului rutier, în special pentru a asigura un grad ridicat de integrare în acest sens între transportul rutier şi alte moduri de transport.

(5) În unele state membre au fost deja implementate aplicaţii naţionale ale acestor tehnologii în sectorul transportului rutier, însă această implementare rămâne fragmentară şi necoordonată şi nu poate asigura continuitatea geografică a STI în întreaga Comunitate.

(6) Pentru a asigura implementarea coordonată şi efectivă a STI în întreaga Comunitate, este necesară introducerea unor specificaţii comune. Într-o primă fază, trebuie acordată prioritate unui număr de patru domenii prioritare de dezvoltare şi implementare a STI.

(7) Specificaţiile comune ar trebui să ia în calcul şi să se sprijine, printre altele, pe experienţa şi rezultatele deja obţinute în acest domeniu, în special în contextul iniţiativei eSafety[6], lansate de Comisie în aprilie 2002. Forumul eSafety a fost înfiinţat de Comisie în cadrul iniţiativei respective pentru a promova şi a implementa recomandările în vederea sprijinirii dezvoltării, implementării şi utilizării sistemelor eSafety.

(8) STI ar trebui să aibă ca punct de plecare sisteme interoperabile bazate pe standarde deschise şi publice, disponibile fără discriminare tuturor furnizorilor şi utilizatorilor de aplicaţii şi servicii.

(9) Implementarea şi utilizarea de aplicaţii şi servicii STI va presupune procesarea de date cu caracter personal. Aceasta trebuie să se efectueze în conformitate cu normele comunitare, prevăzute, inter alia , în Directiva 95/46/CE a Parlamentului European şi a Consiliului din 24 octombrie 1995 privind protecţia persoanelor fizice în ceea ce priveşte prelucrarea datelor cu caracter personal şi libera circulaţie a acestor date[7] şi în Directiva 2002/58/CE a Parlamentului European şi a Consiliului din 12 iulie 2002 privind prelucrarea datelor personale şi protejarea confidenţialităţii în sectorul comunicaţiilor publice[8].

(10) Implementarea şi utilizarea aplicaţiilor şi a serviciilor STI, în special a serviciilor de informaţii din trafic şi de călătorie, vor presupune procesarea şi utilizarea de date rutiere, din trafic şi de călătorie care figurează în documente ale organismelor din sectorul public al statelor membre. Procesarea şi utilizarea acestor date trebuie să se desfăşoare în conformitate cu normele comunitare prevăzute în Directiva 2003/98/CE a Parlamentului European şi a Consiliului din 17 noiembrie 2003 privind reutilizarea informaţiilor din sectorul public[9].

(11) Directiva 2007/46/CE[10] stabileşte un cadru pentru omologarea autovehiculelor şi remorcilor acestora, precum şi a sistemelor, componentelor şi unităţilor tehnice separate destinate vehiculelor respective, iar Directiva 2004/24/CE[11] şi Directiva 2003/37/CE[12] se referă la omologarea autovehiculelor cu două sau trei roţi, respectiv la omologarea tractoarelor agricole sau forestiere, a remorcilor acestora şi a echipamentului remorcat interschimbabil. Deşi dispoziţiile acestor directive acoperă echipamentele STI instalate la bordul autovehiculelor, ele nu se aplică echipamentelor şi software-ului aferente STI pentru infrastructura rutieră externă, care ar trebui aşadar acoperite de proceduri de omologare naţionale.

(12) În ceea ce priveşte aplicaţiile şi serviciile STI pentru care sunt necesare servicii de datare şi poziţionare exacte şi garantate, ar trebui utilizate infrastructuri prin satelit sau orice alte tehnologii care asigură un nivel echivalent de precizie[13].

(13) Principalele părţi interesate, printre care furnizori de servicii STI, asociaţii ale utilizatorilor de STI, operatori de transport şi de instalaţii, reprezentanţi ai industriei de prelucrare, parteneri sociali, asociaţii profesionale şi autorităţi locale, ar trebui să aibă posibilitatea de a oferi consultanţă Comisiei cu privire la aspectele comerciale şi tehnice ale implementării STI în Comunitate.

(14) Măsurile necesare pentru implementarea prezentei directive trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competenţelor de executare conferite Comisiei[14].

(15) Mai concret, Comisia trebuie împuternicită să adopte măsuri pentru modificarea anexelor şi măsuri care să prevadă specificaţii mai detaliate pentru dezvoltarea, implementarea şi utilizarea de STI interoperabile. Deoarece măsurile respective au un domeniu general de aplicare şi sunt destinate să modifice elemente neesenţiale ale prezentei directive, printre altele prin completarea acesteia cu noi elemente neesenţiale, ele trebuie adoptate în conformitate cu procedura de reglementare cu control prevăzută la articolul 5a din Decizia 1999/468/CE.

(16) Pentru a garanta o abordare coordonată, Comisia trebuie să asigure coerenţa între activităţile comitetului instituit prin prezenta directivă şi cele ale comitetului instituit prin Directiva 2004/52/CE a Parlamentului European şi a Consiliului din 29 aprilie 2004 privind interoperabilitatea sistemelor de taxare rutieră electronică în cadrul Comunităţii[15], ale comitetului instituit prin Regulamentul (CEE) nr. 3821/85 al Consiliului privind aparatura de înregistrare în transportul rutier[16] şi ale comitetului instituit prin Directiva 2007/46/CE a Parlamentului European şi a Consiliului din 5 septembrie 2007 de stabilire a unui cadru pentru omologarea autovehiculelor şi remorcilor acestora, precum şi a sistemelor, componentelor şi unităţilor tehnice separate destinate vehiculelor respective[17].

(17) Întrucât obiectivul prezentei directive, şi anume asigurarea implementării coordonate a STI interoperabile în cadrul Comunităţii, nu poate fi realizat în mod satisfăcător de către statele membre şi, având în vedere amploarea şi efectele sale, poate fi realizat mai bine la nivelul Comunităţii, aceasta poate adopta măsuri în conformitate cu principiul subsidiarităţii, prevăzut la articolul 5 din tratat. În conformitate cu principiul proporţionalităţii prevăzut la articolul menţionat, prezenta directivă nu depăşeşte ceea ce este necesar pentru atingerea obiectivelor,

ADOPTĂ PREZENTA DIRECTIVĂ:

Articolul 1

Obiect şi domeniu de aplicare

Prezenta directivă stabileşte un cadru pentru implementarea şi utilizarea coordonată a sistemelor de transport inteligente în cadrul Comunităţii şi elaborarea specificaţiilor necesare în acest scop.

Ea se aplică tuturor sistemelor de transport inteligente din domeniul transportului rutier şi interfeţelor cu alte moduri de transport.

Articolul 2

Definiţii

În sensul prezentei directive, se aplică următoarele definiţii:

8. „sisteme de transport inteligente (STI)” înseamnă sisteme în cadrul cărora se aplică tehnologii ale informaţiei şi comunicaţiilor destinate transportului rutier (inclusiv infrastructurii, vehiculelor şi utilizatorilor) şi interfeţelor cu alte moduri de transport;

9. „interoperabilitate” înseamnă capacitatea sistemelor şi a proceselor comerciale care se află la baza acestora de a face schimb de date, informaţii şi cunoştinţe;

10. „aplicaţie STI” înseamnă un instrument operaţional pentru aplicarea STI;

11. „serviciu STI” înseamnă implementarea unei aplicaţii STI într-un cadru organizaţional şi operaţional bine definit pentru a contribui la siguranţa utilizatorilor, la eficienţa, confortul şi/sau la facilitarea sau sprijinirea operaţiunilor de transport şi de călătorie;

12. „furnizor de servicii STI” înseamnă orice furnizor, public sau privat, de servicii STI;

13. „utilizator de STI” înseamnă orice utilizator de aplicaţii sau servicii STI, inclusiv călătorii, utilizatorii şi operatorii infrastructurii de transport rutier, administratorii parcurilor de vehicule şi operatorii serviciilor de urgenţă;

14. „dispozitiv nomad” înseamnă un echipament de comunicaţii sau informatic pe care conducătorul auto îl poate aduce în interiorul vehiculului şi utiliza în trafic, cum sunt telefonul mobil, sistemul de navigaţie sau computerul de buzunar;

15. „platformă” înseamnă mediul funcţional, tehnic şi operaţional care permite implementarea, furnizarea sau exploatarea aplicaţiilor şi serviciilor STI.

Articolul 3

Implementarea STI

1. Statele membre iau măsurile necesare pentru a asigura implementarea şi utilizarea coordonată de aplicaţii şi servicii STI interoperabile în cadrul Comunităţii.

2. În special, statele membre:

16. asigură punerea la dispoziţia utilizatorilor STI şi furnizorilor de servicii STI de date fiabile şi actualizate regulat privind transportul rutier;

17. se asigură că datele din trafic şi de călătorie şi alte informaţii pertinente pot fi schimbate între centrele competente de informaţii şi control al traficului din diferite regiuni sau state membre;

18. iau măsurile necesare pentru a integra sisteme STI de siguranţă şi securitate în vehicule şi în infrastructura rutieră şi pentru a dezvolta interfeţe om-maşină sigure, în special pentru dispozitivele nomade;

19. iau măsurile necesare pentru a integra diverse aplicaţii STI care presupun schimbul de informaţii şi comunicarea între vehicule şi infrastructura rutieră într-o platformă unică.

3. În ceea ce priveşte aplicaţiile şi serviciile STI pentru care sunt necesare servicii de datare şi poziţionare globale, continue, exacte şi garantate, se utilizează infrastructuri prin satelit sau orice alte tehnologii care asigură un nivel echivalent de precizie.

4. În momentul adoptării măsurilor prevăzute la alineatele (1) şi (2), statele membre ţin cont de principiile stabilite în anexa I.

Articolul 4

Specificaţii

1. Comisia defineşte specificaţii pentru implementarea şi utilizarea STI, în special în următoarele domenii prioritare:

20. utilizarea optimă a datelor rutiere, din trafic şi de călătorie;

21. continuitatea serviciilor STI de management al traficului şi al mărfurilor pe coridoarele europene de transport şi în aglomeraţiile urbane;

22. siguranţa şi securitatea rutieră;

23. integrarea vehiculului în infrastructura de transport.

2. Specificaţiile au la bază principiile enunţate în anexa I şi cuprind cel puţin elementele principale care figurează în anexa II.

3. Măsurile având ca obiect modificarea elementelor neesenţiale ale prezentei directive prin completarea acesteia se adoptă în conformitate cu procedura de reglementare cu control menţionată la articolul 8 alineatul (2).

Articolul 5

Omologarea echipamentelor şi a programelor informatice STI pentru infrastructura rutieră

1. Atunci când este necesar din motive de eficienţă, inclusiv eficienţă energetică, siguranţă şi securitate, sau din motive legate de protecţia mediului, echipamentele şi programele informatice STI care nu intră sub incidenţa Directivelor 2002/24/CE, 2003/37/CE şi 2007/46/CE sunt omologate înainte de punerea în funcţiune.

2. Statele membre comunică Comisiei organismele naţionale responsabile cu omologarea echipamentelor şi aplicaţiilor STI care intră sub incidenţa prezentei directive. Comisia comunică aceste informaţii celorlalte state membre.

3. Toate statele membre recunosc omologările eliberate de organismele naţionale ale celorlalte state membre menţionate la alineatul (2).

Articolul 6

Norme privind confidenţialitatea, securitatea şi reutilizarea informaţiilor

1. Statele membre iau măsurile necesare pentru ca prelucrarea datelor cu caracter personal în contextul operării STI să fie efectuată în conformitate cu normele comunitare care protejează libertăţile şi drepturile fundamentale ale persoanei, şi anume Directivele 95/46/CE şi 2002/58/CE.

2. În mod concret, statele membre se asigură că datele şi evidenţele STI sunt protejate împotriva utilizării abuzive, în special împotriva accesului neautorizat, modificării sau pierderii.

3. Directiva 2003/98/CE[18] este aplicabilă.

Articolul 7

Procedura de modificare

Comisia poate aduce modificări anexelor pentru a reflecta concluziile trase din aplicarea directivei şi le poate adapta ulterior în funcţie de progresul tehnic.

Măsurile având ca obiect modificarea elementelor neesenţiale ale prezentei directive, inclusiv prin completarea acesteia, se adoptă în conformitate cu procedura de reglementare cu control menţionată la articolul 8 alineatul (2).

Articolul 8

Comitetul

1. Comisia este asistată de un comitet, Comitetul european pentru STI (EIC) , denumit în continuare „comitetul”, format din reprezentanţi ai statelor membre şi prezidat de un reprezentant al Comisiei.

2. Atunci când se face trimitere la prezentul alineat, se aplică articolul 5a alineatele (1)-(4) şi articolul 7 din Decizia 1999/468/CE, având în vedere dispoziţiile articolului 8 din decizia menţionată.

Articolul 9

Grupul consultativ european pentru STI

Comisia instituie un Grup consultativ european pentru STI, care îi oferă consultanţă cu privire la aspectele comerciale şi tehnice ale implementării şi utilizării STI în Comunitate. Grupul este compus din reprezentanţi la nivel înalt ai furnizorilor de servicii STI, ai asociaţiilor de utilizatori, ai operatorilor de transport şi de instalaţii, ai industriei de prelucrare, ai partenerilor sociali, ai asociaţiilor profesionale, ai autorităţilor locale şi ai altor entităţi pertinente.

Articolul 10

Raportare

1. Statele membre înaintează Comisiei cel târziu [la şase luni de la intrarea în vigoare a directivei] un raport detaliat asupra activităţilor şi proiectelor naţionale referitoare la domeniile prioritare identificate la articolul 4 alineatul (1), care să includă cel puţin informaţiile prevăzute în anexa III.

2. Statele membre înaintează Comisiei cel târziu [la doi ani de la intrarea în vigoare a directivei] planuri de acţiuni naţionale în materie de STI pentru următorii cinci ani, care să includă cel puţin informaţiile prevăzute în anexa III.

3. Statele membre prezintă ulterior rapoarte anuale privind progresele înregistrate în ceea ce priveşte implementarea planurilor de acţiune.

4. Comisia transmite două rapoarte pe an Parlamentului European şi Consiliului.

Articolul 11

Transpunere

1. Statele membre asigură intrarea în vigoare a actelor cu putere de lege şi a actelor administrative necesare pentru a se conforma prezentei directive cel târziu până la [ 24 luni de la intrarea în vigoare a prezentei directive ]. Statele membre comunică de îndată Comisiei textele acestor acte, precum şi un tabel de corespondenţă între respectivele acte şi prezenta directivă.

Atunci când statele membre adoptă aceste acte, ele conţin o trimitere la prezenta directivă sau sunt însoţite de o asemenea trimitere la data publicării lor oficiale. Statele membre stabilesc modalitatea de efectuare a acestei trimiteri.

2. Comisiei îi sunt comunicate de către statele membre textele principalelor dispoziţii de drept intern pe care le adoptă în domeniul reglementat de prezenta directivă.

Articolul 12

Intrare în vigoare

Prezenta directivă intră în vigoare în a douăzecea zi de la data publicării în Jurnalul Oficial al Uniunii Europene .

Articolul 13

Destinatari

Prezenta directivă se adresează statelor membre.

Adoptată la Bruxelles,

Pentru Consiliu

Preşedinte

ANEXA I

PRINCIPII APLICABILE IMPLEMENTĂRII STI PREVĂZUTE LA ARTICOLUL 3

Alegerea şi implementarea aplicaţiilor şi serviciilor STI se bazează pe evaluarea necesităţilor şi respectă următoarele principii:

24. Eficacitate – capacitatea de a contribui în mod tangibil la soluţionarea principalelor provocări cu care se confruntă transportul rutier european (de exemplu reducerea congestiei, diminuarea emisiilor, creşterea eficienţei energetice, atingerea unor niveluri ridicate de siguranţă şi securitate);

25. Rentabilitate – raportul dintre costuri şi rezultate din perspectiva îndeplinirii obiectivelor;

26. Continuitatea geografică – capacitatea de a asigura un serviciu neîntrerupt în întreaga Comunitate, în special în reţeaua transeuropeană de transport;

27. Interoperabilitate – capacitatea sistemelor de a face schimb de date şi de a permite schimbul de informaţii şi cunoştinţe;

28. Gradul de maturitate – nivelul de dezvoltare. .

ANEXA II

ELEMENTELE PRINCIPALE ALE SPECIFICAŢIILOR MENŢIONATE LA ARTICOLUL 4

29. Utilizarea optimă a datelor rutiere, din trafic şi de călătorie

Specificaţiile pentru utilizarea optimă a datelor rutiere, din trafic şi de călătorie includ următoarele:

30. definirea cerinţelor necesare pentru a pune la dispoziţia utilizatorilor de STI, în afara frontierelor, informaţii în timp real şi corecte din trafic şi de călătorie, în special:

31. punerea la dispoziţia furnizorilor de servicii STI de date publice corecte şi în timp real privind drumurile şi traficul, în scopul informării în timp real cu privire la trafic şi la călătorie;

32. facilitarea schimbului electronic transfrontalier de informaţii între autorităţile publice competente, părţile interesate şi furnizorii de servicii STI implicaţi;

33. actualizarea periodică de către autorităţile publice competente şi părţile interesate a datelor publice rutiere şi din trafic utilizate în scopul informării în timp real cu privire la trafic şi la călătorie;

34. actualizarea periodică a informaţiilor în timp real din trafic şi de călătorie de către furnizorii de servicii STI.

35. definirea cerinţelor necesare pentru colectarea de către autorităţile publice competente de date rutiere şi din trafic (de exemplu, hărţi de circulaţie rutieră, reglementări rutiere şi rute recomandate, în special pentru vehiculele grele de mărfuri) şi comunicarea acestora către furnizorii de servicii STI, în special:

36. disponibilitatea datelor publice rutiere şi din trafic (de exemplu, hărţi de circulaţie rutieră, reglementări rutiere şi rute recomandate) colectate de autorităţile publice competente pentru furnizorii de servicii STI;

37. facilitarea schimbului electronic de informaţii între autorităţile publice competente şi furnizorii de servicii STI;

38. actualizarea periodică a datelor publice rutiere şi din trafic (de exemplu, planuri de circulaţie rutieră, reglementări rutiere şi rute recomandate) de către autorităţile publice competente;

39. actualizarea periodică de către furnizorii de servicii STI a serviciilor şi aplicaţiilor STI prin utilizarea datelor publice rutiere şi din trafic.

40. definirea cerinţelor necesare pentru a garanta că datele publice rutiere şi din trafic utilizate pentru hărţile digitale sunt corecte şi accesibile producătorilor de hărţi digitale şi furnizorilor de servicii conexe, în special:

41. punerea la dispoziţia producătorilor de hărţi digitale şi furnizorilor de servicii conexe a datelor publice rutiere şi din trafic utilizate pentru hărţile digitale;

42. facilitarea schimbului electronic de informaţii între autorităţile publice competente, părţile interesate şi producătorii şi furnizorii privaţi de hărţi digitale;

43. actualizarea periodică de către autorităţile publice competente şi părţile interesate a datelor publice rutiere şi din trafic utilizate pentru hărţile digitale;

44. actualizarea periodică a hărţilor digitale de către producătorii de hărţi digitale şi furnizorii de servicii conexe.

45. definirea cerinţelor minime pentru furnizarea gratuită de „mesaje universale privind traficul” tuturor participanţilor la trafic, precum şi privind conţinutul minim al acestor mesaje, în special:

46. utilizarea unei liste standardizate de evenimente legate de siguranţa rutieră („mesaje universale privind traficul”) care să fie comunicată gratuit utilizatorilor de STI;

47. compatibilitatea „mesajelor universale privind traficul” şi integrarea lor în serviciile STI în scopul informării în timp real cu privire la trafic şi la călătorie.

48. Continuitatea serviciilor STI de management al traficului şi al mărfurilor pe coridoarele europene de transport şi în aglomeraţiile urbane

Specificaţiile pentru continuitatea şi interoperabilitatea serviciilor de management al traficului şi al mărfurilor pe coridoarele europene de transport şi în aglomeraţiile urbane includ următoarele:

49. definirea cerinţelor minime/necesare pentru continuitatea serviciilor STI pentru mărfuri şi pasageri pe coridoarele de transport şi utilizând diferite moduri, în special:

50. facilitarea schimburilor electronice de date şi informaţii din trafic dincolo de frontiere, la nivel regional, sau între zone urbane şi interurbane, între centrele de informare/de control al traficului implicate;

51. utilizarea fluxurilor de informaţii sau a interfeţelor de trafic standardizate între centrele de informare/de control al traficului implicate.

52. definirea măsurilor necesare pentru utilizarea tehnologiilor STI inovatoare [dispozitive de identificare prin radiofrecvenţă (RFID) sau Galileo/Egnos] la realizarea aplicaţiilor STI (în special localizarea şi urmărirea mărfurilor în timpul transportului şi de la un mod la altul) pentru logistica transporturilor de mărfuri (eFreight), în special:

53. accesul dezvoltatorilor de aplicaţii STI la tehnologiile STI pertinente şi utilizarea acestora;

54. integrarea rezultatelor localizării (de exemplu prin RFID şi/sau Galileo/Egnos) în instrumentele şi centrele de management al traficului.

55. definirea măsurilor necesare pentru elaborarea unei arhitecturi STI pentru mobilitatea urbană, inclusiv o abordare integrată şi multimodală pentru planificarea călătoriilor, cererea de transport şi managementul traficului, în special:

56. disponibilitatea datelor privind transportul public, planificarea călătoriilor, cererea de transport, traficul şi parcările pentru centrele urbane de control;

57. facilitarea schimbului electronic de date între diferitele centre urbane de control pentru transportul public sau privat şi pentru toate modurile de transport posibile;

58. integrarea tuturor datelor şi informaţiilor pertinente într-o arhitectură unică.

59. Siguranţa şi securitatea rutieră

Specificaţiile aplicaţiilor STI pentru siguranţa şi securitatea rutieră includ următoarele:

60. definirea măsurilor necesare pentru introducerea armonizată a sistemului eCall paneuropean, inclusiv:

61. disponibilitatea datelor obligatorii ale STI aflate la bord care trebuie să facă obiectul schimbului de informaţii;

62. disponibilitatea în centrele (de ajutor) de infrastructură rutieră (puncte de acces la serviciul public) a echipamentelor necesare pentru recepţionarea datelor transmise din vehicule;

63. facilitarea schimbului electronic de date între vehicule şi centrele (de ajutor) de infrastructură rutieră (puncte de acces la serviciul public).

64. definirea măsurilor necesare pentru garantarea siguranţei participanţilor la trafic în ceea ce priveşte interfaţa om-maşină de la bordul vehiculelor acestora şi utilizarea dispozitivelor nomade, precum şi siguranţa mijloacelor de comunicare instalate la bord;

65. definirea măsurilor necesare pentru garantarea siguranţei şi confortului participanţilor la trafic vulnerabili pentru toate aplicaţiile STI;

66. definirea măsurilor necesare pentru asigurarea unor spaţii de parcare sigure pentru camioane şi vehicule comerciale şi a unor sisteme de parcare şi rezervare bazate pe STI, în special:

67. disponibilitatea unui număr suficient de zone de parcare;

68. disponibilitatea informaţiilor privind parcările pentru utilizatori;

69. facilitarea schimbului electronic de informaţii între zonele de parcare, centre şi vehicule;

70. integrarea tehnologiilor STI pertinente atât în vehicule, cât şi în zonele de parcare pentru actualizarea informaţiilor privind locurile de parcare disponibile în scopul rezervării.

71. Integrarea vehiculului în infrastructura de transport

Specificaţiile STI utilizate pentru integrarea vehiculului în infrastructura de transport includ următoarele:

72. definirea măsurilor necesare pentru integrarea diferitelor aplicaţii STI într-o platformă deschisă la bordul vehiculului, în special pe baza:

73. identificării cerinţelor funcţionale aferente aplicaţiilor STI existente sau planificate;

74. definirii unei arhitecturi de sistem deschis care să garanteze interoperabilitatea/interconectarea cu sistemele şi instalaţiile infrastructurii;

75. integrării „plug and play”, în viitor, a aplicaţiilor STI noi sau actualizate într-o platformă deschisă instalată la bord;

76. utilizării unui proces de standardizare pentru adoptarea arhitecturii şi a specificaţiilor privind platforma deschisă instalată la bord.

77. definirea măsurilor necesare pentru continuarea dezvoltării şi implementării de sisteme cooperative (infrastructura vehiculului), în special:

78. facilitarea schimbului de date şi informaţii între vehicule, între vehicule şi infrastructură şi între infrastructuri;

79. disponibilitatea, pentru părţile implicate (vehicule şi infrastructura rutieră), a datelor sau informaţiilor pertinente care urmează să fie schimbate;

80. utilizarea unui format de mesaj standard pentru acest schimb de date între vehicule şi infrastructură;

81. definirea unei infrastructuri de comunicare pentru fiecare tip de schimb (între vehicule – V2V, între vehicule şi infrastructură – V2I şi între infrastructuri – I2I);

82. utilizarea proceselor de standardizare pentru adoptarea arhitecturilor respective.

ANEXA III

LINII DIRECTOARE PENTRU CONţINUTUL RAPOARTELOR PRIVIND ACţIUNILE NAţIONALE ÎN DOMENIUL STI MENțIONATE LA ARTICOLUL 10

83. Rapoartele privind domeniile prioritare prevăzute la articolul 4 alineatul (1) furnizate de statele membre conform articolului 10 acoperă nivelul naţional. Ele pot fi însă extinse şi la nivelul regional şi/sau local ales, dacă este cazul.

84. Raportul care trebuie furnizat potrivit articolului 10 alineatul (1) include cel puţin următoarele informaţii:

85. strategia naţională curentă în materie de STI;

86. obiectivele acesteia şi justificarea lor;

87. o scurtă descriere a situaţiei implementării STI şi a condiţiilor generale;

88. domeniile prioritare ale acţiunilor curente şi măsurile aferente;

89. indicarea modului în care această strategie şi aceste acţiuni sau măsuri sprijină implementarea coordonată şi interoperabilă a aplicaţiilor STI şi continuitatea serviciilor în Comunitate [a se vedea articolul 4 alineatul (1)].

90. Raportul care trebuie furnizat potrivit articolului 10 alineatul (2) include cel puţin următoarele informaţii:

91. strategia naţională în materie de STI, inclusiv obiectivele acesteia;

92. o descriere detaliată a implementării STI şi a condiţiilor generale;

93. domeniile prioritare pentru acţiunile şi măsurile aferente, inclusiv o indicare a modului în care acestea abordează domeniile prioritare definite la articolul 4 alineatul (1);

94. detalii asupra implementării acţiunilor curente sau planificate cu privire la

95. instrumente;

96. resurse;

97. consultare şi părţi interesate;

98. etape principale;

99. monitorizare.

(COD)

FIȘĂ FINANCIARĂ LEGISLATIVĂ

1. TITLUL PROPUNERII: Directivă a Parlamentului European şi a Consiliului de instituire a cadrului pentru implementarea sistemelor de transport inteligente în domeniul transportului rutier şi pentru interfeţele cu alte moduri de transport

2. CADRU ABM / ABB

Titlul 6: Energie şi transporturi

3. LINII BUGETARE

3.1. Linii bugetare [linii operaţionale şi linii conexe de asistenţă tehnică si administrativă (foste linii B..A)], inclusiv titlurile acestora:

3.2. Durata acţiunii şi a implicaţiilor financiare:

3.3. Caracteristici bugetare:

Linia bugetară | Natura cheltuielilor | Nouă | Contribuţie AELS | Contribuţie ţări candidate | Rubrica PF |

4. SINTEZA RESURSELOR

4.1. Resurse financiare

4.1.1. Sinteza creditelor de angajament (CA) şi a creditelor de plată (CP)

milioane EUR (cu 3 zecimale)

Natura cheltuielii | Secţiunea nr. | 2010 | 2011 | 2012 | 2013 | 2014 | 2015 şi anii urm. | Total |

Cheltuieli operaţionale[19] |

Credite de angajament (CA) | 8.1. | a |

Credite de plată (CP) | b |

Cheltuieli administrative incluse în suma de referinţă[20] |

Asistenţă tehnică şi administrativă – ATA (CND) | 8.2.4. | c |

SUMA TOTALĂ DE REFERINŢĂ |

Credite de angajament | a+c |

Credite de plată | b+c |

Cheltuieli administrative neincluse în suma de referinţă[21] |

Resurse umane şi cheltuieli conexe (CND) | 8.2.5. | d | 0,101 | 0,101 | 0,101 | 0,101 | 0,101 | 0,101 | 0,606 |

Costuri administrative, altele decât resursele umane şi costurile conexe, neincluse în suma de referinţă (CND) | 8.2.6. | e | 0,122 | 0,122 | 0,122 | 0,122 | 0,122 | 0,122 | 0,732 |

Costul financiar indicativ total al acţiunii |

TOTAL CA, inclusiv costul resurselor umane | a+c+d+e | 0,223 | 0,223 | 0,223 | 0,223 | 0,223 | 0,223 | 1,338 |

TOTAL PA, inclusiv costul resurselor umane | b+c+d+e | 0,223 | 0,223 | 0,223 | 0,223 | 0,223 | 0,223 | 1,338 |

Detalii privind cofinanţarea

În cazul în care propunerea prevede o cofinanţare din partea statelor membre sau a altor organisme (a se specifica), este necesar să se furnizeze o estimare a nivelului cofinanţării în tabelul de mai jos (se pot adăuga rânduri suplimentare în cazul în care se prevede participarea mai multor organisme la cofinanţare):

milioane EUR (cu 3 zecimale)

Organism cofinanţator | 2010 | 2011 | 2012 | 201 3 | 2014 | 2015 şi anii urm. | Total |

…………………… | f |

TOTAL CA, inclusiv cofinanţare | a+c+d+e+f | 0,223 | 0,223 | 0,223 | 0,223 | 0,223 | 0,223 | 1,338 |

4.1.2. Compatibilitatea cu programarea financiară

( Propunerea este compatibilă cu programarea financiară existentă.

( Propunerea duce la reprogramarea rubricii corespunzătoare din perspectivele financiare.

( Propunerea poate necesita aplicarea prevederilor Acordului interinstituţional[22] (referitoare la instrumentul de flexibilitate sau la revizuirea perspectivelor financiare).

4.1.3. Implicaţiile financiare asupra veniturilor

( Propunerea nu are implicaţii financiare asupra veniturilor

( Propunerea are implicaţii financiare – efectul asupra veniturilor este următorul:

milioane EUR (cu o zecimală)

Anterior acţiunii [Anul n-1] | Situaţia după acţiune |

Număr total de resurse umane | 0,83 | 0,83 | 0,83 | 0,83 | 0,83 | 0,83 |

5. CARACTERISTICI ȘI OBIECTIVE

5.1. Obiective de îndeplinit pe termen scurt sau lung

5.2. Valoarea adăugată a intervenţiei comunitare, coerenţa propunerii cu alte instrumente financiare şi eventuala sinergie

5.3. Obiective, rezultate preconizate şi indicatori aferenţi ai propunerii în contextul gestionării pe activităţi (ABM)

5.4. Metoda de implementare (cu titlu indicativ)

X Gestionare centralizată

X direct de către Comisie

( indirect, prin delegare către:

( agenţii executive

( organisme instituite de Comunităţi, prevăzute la articolul 185 din regulamentul financiar

( organisme publice naţionale/organisme cu misiune de serviciu public

( Gestionare repartizată sau descentralizată

( cu state membre

( cu ţări terţe

( Gestionare în comun cu organizaţii internaţionale (de precizat)

Observaţii:

6. MONITORIZARE ŞI EVALUARE

6.1. Sistem de monitorizare

6.2. Evaluare

6.2.1. Evaluare ex-ante

6.2.2. Măsuri luate în urma unei evaluări interimare/ex-post (concluzii trase din experienţe anterioare similare)

6.2.3. Condiţiile şi frecvenţa evaluărilor viitoare

7. Măsuri antifraudă

Nu este cazul.

8. DETALII PRIVIND RESURSELE

8.1. Obiectivele propunerii din perspectiva costului financiar [23]

Credite de angajament în milioane EUR (cu 3 zecimale)

2010 | 2011 | 2012 | 2013 | 2014 | 2015 |

Funcţionari sau agenţi temporari[25] (XX 01 01) | A*/AD | 0,50 | 0,50 | 0,50 | 0,50 | 0,50 | 0,50 |

B*, C*/AST | 0,33 | 0,33 | 0,33 | 0,33 | 0,33 | 0,33 |

Personal finanţat[26] prin articolul XX 01 02 |

Alte tipuri de personal finanţat[27] prin articolul XX 01 04/05 |

TOTAL | 0,83 | 0,83 | 0,83 | 0,83 | 0,83 | 0,83 |

8.2.2. Descrierea sarcinilor care decurg din acţiune

8.2.3. Originea resurselor umane (statutare)

( Posturi alocate în prezent pentru gestionarea programului care urmează să fie înlocuite sau prelungite

( Posturi prealocate în cadrul exerciţiului financiar APS/PDB pentru anul n

( Posturi care urmează să fie solicitate în cadrul următoarei proceduri APS/PDB

X Posturi care urmează să fie redistribuite pe baza resurselor existente în cadrul serviciului în cauză (redistribuire internă)

( Posturi necesare pentru anul n, dar care nu sunt prevăzute în cadrul APS/PDB pentru anul în cauză

8.2.4. Alte cheltuieli administrative incluse în suma de referinţă (XX 01 04/05 – Cheltuieli cu gestiunea administrativă)

milioane EUR (cu 3 zecimale)

Linia bugetară (nr. şi denumire) | 2010 | 2011 | 2012 | 2013 | 2014 | 2015 și anii urm. | TOTAL |

Alte tipuri de asistenţă tehnică şi administrativă |

- intra muros |

- extra muros |

Total asistenţă tehnică şi administrativă |

8.2.5. Costul financiar al resurselor umane şi costuri conexe ne incluse în suma de referinţă.

milioane EUR (cu 3 zecimale)

Tip de resurse umane | 2010 | 2011 | 2012 | 2013 | 2014 | 2015 și anii urm. |

Funcţionari şi agenţi temporari (XX 01 01) | 0,101 | 0,101 | 0,101 | 0,101 | 0,101 | 0,101 |

Personal finanţat prin articolul XX 01 02 (auxiliari, END, agenţi contractuali etc.) (se indică linia bugetară) |

Costul total al resurselor umane şi costuri conexe (neincluse în suma de referinţă) | 0,101 | 0,101 | 0,101 | 0,101 | 0,101 | 0,101 |

Calcul – Funcţionari şi agenţi temporari |

Calcul - Personal finanţat prin articolul XX 01 02 |

8.2.6. Alte cheltuieli administrative neincluse în suma de referinţă milioane EUR (cu 3 zecimale) |

2010 | 2011 | 2012 | 2013 | 2014 | 2015 și anii urm. | TOTAL |

XX 01 02 11 01 – Misiuni |

XX 01 02 11 02 – Reuniuni şi conferinţe | 0,052 | 0,052 | 0,052 | 0,052 | 0,052 | 0,052 | 0,312 |

XX 01 02 11 03 – Comitete[29] | 0,070 | 0,070 | 0,070 | 0,070 | 0,070 | 0,070 | 0,420 |

XX 01 02 11 04 – Studii şi consultări |

XX 01 02 11 05 - Sisteme informatice |

2 Total alte cheltuieli de gestionare (XX 01 02 11) |

3 Alte cheltuieli de natură administrativă (precizaţi, indicând linia bugetară) |

Totalul cheltuielilor administrative, altele decât cele pentru resursele umane şi costurile conexe (neincluse în suma de referinţă) | 0,122 | 0,122 | 0,122 | 0,122 | 0,122 | 0,122 | 0,732 |

Calcul - Alte cheltuieli administrative neincluse în suma de referinţă |

Necesităţile în termeni de resurse umane şi administrative sunt acoperite din alocarea care poate fi acordată direcţiei generale în cauză în cadrul procedurii de alocare anuală, ţinând cont de constrângerile bugetare.

[1] www.esafetysupport.org/en/news/esafety_forum_comments_on_ec_its_action_plan.htm

[2] STI intră şi sub incidenţa legislaţiilor referitoare la echipamentele radio şi de telecomunicaţii (Directiva 1999/5/CE), la compatibilitatea electromagnetică (Directiva 2004/108), la echipamentele electrice (Directiva 2006/95), la cadrul comun de reglementare pentru reţelele şi serviciile de comunicaţii electronice ( Directiva 2002/21/CE ), la autorizarea reţelelor şi serviciilor de comunicaţii electronice ( Directiva 2002/20/CE ) şi la accesul la reţelele de comunicaţii electronice şi la infrastructura asociată, precum şi interconectarea acestora ( Directiva 2002/19/CE ). Sunt necesare dispoziţii similare pentru echipamentele şi programele informatice STI pentru infrastructura rutieră.

[3] JO C , , p. .

[4] JO C , , p. .

[5] JO C , , p. .

[6] http://www.esafetysupport.org/download/European_Commission/048-esafety.pdf

[7] JO L 281, 23.11.1995, p. 31.

[8] JO L 201, 31.7.2002, p. 37.

[9] JO L 345, 31.12.2003, p. 90.

[10] JO L 263, 9.10.2007, p. 1.

[11] JO L 124, 9.5.2002, p. 1.

[12] JO L 171; 9.7.2003, p. 1.

[13] A se vedea Regulamentul (CE) nr. 1/2005 al Consiliului din 22 decembrie 2004, JO L 3, 5.1.2005, p. 1 şi Regulamentul (CE) nr. 683/2008 al Parlamentului European şi al Consiliului din 9 iulie 2008, JO L 196, 24.7.2008, p. 1.

[14] JO L 184, 17.7.1999, p. 23.

[15] JO L 166, 30.4.2004, p. 124.

[16] JO L 370, 31.12.1985, p. 8.

[17] JO L 263, 9.10.2007, p. 1.

[18] JO L 345, 31.12.2003, p. 90.

[19] Cheltuieli care nu intră sub incidenţa capitolului xx 01 din titlul xx în cauză.

[20] Cheltuieli care intră sub incidenţa articolului xx 01 04 din titlul xx

[21] Cheltuieli care intră sub incidenţa capitolului xx01, cu excepţia articolelor xx 01 04 şi xx 01 05.

[22] A se vedea punctele 19 şi 24 din Acordul interinstituţional.

[23] Pentru informare: Un buget de 300 milioane de euro pentru proiecte specifice în domeniul STI rutiere a fost înscris în programul multianual Reţeaua transeuropeană de transport pentru anii 2007-2013.

[24] Conform descrierii din partea 5.3.

[25] Ale căror costuri NU sunt acoperite de suma de referinţă.

[26] Ale cărui costuri NU sunt acoperite de suma de referinţă.

[27] Ale căror costuri sunt incluse în suma de referinţă.

[28] Este necesar să se facă trimitere la fişa financiară legislativă specifică agenţiei (agenţiilor) executive în cauză.

[29] Comitetul STI (comitologie).